CELEX: 32020D1707
Language: hu
Date: 2020-11-13 00:00:00
Title: A Tanács (EU) 2020/1707 határozata (2020. november 13.) az Európai Unió nevében a Vámigazgatások Világszervezetének keretében a Harmonizált Rendszer értelmezésére vonatkozó magyarázó megjegyzések, besorolási vélemények vagy egyéb tanácsok, valamint a Harmonizált Rendszernek a Harmonizált Áruleíró- és Kódrendszerről szóló nemzetközi egyezmény szerinti egységes értelmezését biztosító ajánlások elfogadása tekintetében képviselendő álláspontról

2020.11.17.   
               
               
                  HU
               
               
                  Az Európai Unió Hivatalos Lapja
               
               
                  L 385/11
               
            
         A TANÁCS (EU) 2020/1707 HATÁROZATA
         (2020. november 13.)
         az Európai Unió nevében a Vámigazgatások Világszervezetének keretében a Harmonizált Rendszer értelmezésére vonatkozó magyarázó megjegyzések, besorolási vélemények vagy egyéb tanácsok, valamint a Harmonizált Rendszernek a Harmonizált Áruleíró- és Kódrendszerről szóló nemzetközi egyezmény szerinti egységes értelmezését biztosító ajánlások elfogadása tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 31. cikkére, 43. cikke (2) bekezdésére, valamint 207. cikke (4) bekezdésének első albekezdésére, összefüggésben a 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió a 87/369/EGK tanácsi határozattal (1) jóváhagyta a Harmonizált Áruleíró és Kódrendszerről szóló nemzetközi egyezményt (2) és annak módosító jegyzőkönyvét (3) (a továbbiakban: HR-egyezmény), amely többek között létrehozta a Harmonizált Rendszer Bizottságát (a továbbiakban: HR Bizottság).
                  
               
                     (2)
                  
                  
                     A HR-egyezmény 7. cikke (1) bekezdésének b) és c) pontja értelmében a HR Bizottság feladata a Harmonizált Rendszer értelmezéséhez iránymutatásul szolgáló magyarázó megjegyzések, besorolási vélemények vagy egyéb tanácsok kidolgozása, valamint a Harmonizált Rendszer egységes értelmezését és alkalmazását biztosító ajánlások kidolgozása.
                  
               
                     (3)
                  
                  
                     A HR-egyezmény 8. cikkének (2) bekezdése értelmében a HR Bizottság valamely ülésszakán kidolgozott, a Harmonizált Rendszer értelmezésére vonatkozó magyarázó megjegyzéseket, osztályozási véleményeket és egyéb tanácsokat, valamint a Harmonizált Rendszer egységes értelmezését és alkalmazását biztosító ajánlásokat (a továbbiakban: a HR Bizottság határozatai), a Vámigazgatások Világszervezetének (WCO) tanácsa által jóváhagyottnak kell tekinteni, ha az azokat elfogadó ülésszak berekesztésének hónapjától számított második hónap végéig a HR-egyezmény egyik szerződő fele sem értesíti a WCO főtitkárát arról, hogy kéri az ilyen kérdésnek a WCO tanácsa elé terjesztését.
                  
               
                     (4)
                  
                  
                     A HR-egyezmény 8. cikkének (3) bekezdése értelmében ha egy kérdést a HR-egyezmény 8. cikke (2) bekezdésének rendelkezései alapján a WCO tanácsa elé terjesztenek, a WCO tanácsának kell jóváhagynia az ilyen magyarázó megjegyzéseket, besorolási véleményeket, egyéb tanácsokat vagy ajánlásokat, kivéve, ha a WCO tanácsának valamely olyan tagja, amely a HR-egyezmény szerződő fele, kéri, hogy azokat részben vagy egészben újabb vizsgálat céljából utalják vissza a HR Bizottság elé.
                  
               
                     (5)
                  
                  
                     Helyénvaló meghatározni az Unió nevében a WCO-ban a Harmonizált Rendszer értelmezésére vonatkozó magyarázó megjegyzések, besorolási vélemények és egyéb tanácsok, valamint a HR-egyezmény egységes értelmezését biztosító ajánlások elfogadása tekintetében képviselendő álláspontot, mivel a HR Bizottság által kidolgozott, szóban forgó határozatok meghatározó módon fogják tudni befolyásolni az uniós jog – nevezetesen a 2658/87/EGK tanácsi rendelet (4) – tartalmát.
                  
               
                     (6)
                  
                  
                     Az Uniónak érdekében áll, hogy az Unió által a HR Bizottságban képviselt álláspontokat az áruk tarifális besorolását szabályozó elveknek, kritériumoknak és iránymutatásoknak megfelelően állapítsák meg. Az Uniónak szintén érdekében áll, hogy az ilyen álláspontokat gyorsított módon állapítsák meg annak érdekében, hogy az Unió gyakorolhassa jogait a HR Bizottságban.
                  
               
                     (7)
                  
                  
                     Az Unió jogainak védelme céljából a Bizottság számára lehetővé kell tenni azt is, hogy az Unió nevében kérhesse valamely ügynek a WCO tanácsa elé utalását és a HR-egyezmény 8. cikkének (3) bekezdése értelmében újabb vizsgálat céljából a HR Bizottság elé történő visszautalását annak elkerülése érdekében, hogy határozatot fogadjanak el olyan ügyben, amellyel kapcsolatban a Tanács vagy nem tud álláspontot kialakítani a HR-egyezmény 8. cikkének (2) bekezdésében előírt határidő előtt, vagy olyan álláspontot alakított ki, amely érdemben eltér a HR Bizottság által elfogadott határozattól.
                  
               
                     (8)
                  
                  
                     Tekintettel az áruk HR-egyezmény szerinti besorolásának változó és erősen technikai jellegére, a HR Bizottság évente kétszer összehívott ülésén megvitatott kérdések nagy számára, a WCO titkársága és a szerződő felek által a HR Bizottság üléseinek előkészítése során kibocsátott dokumentumok vizsgálatára rendelkezésre álló idő rövidségére, valamint ezzel összefüggésben annak szükségességére, hogy az uniós álláspont vegye figyelembe az új fejleményeket – beleértve a HR Bizottság ülése előtt vagy alatt előterjesztett új technikai és egyéb releváns információkat is –, az uniós intézmények közötti lojális együttműködésnek az Európai Unióról szóló szerződés 13. cikkének (2) bekezdésében rögzített elvével összhangban meg kell állapítani az Unió álláspontjának meghatározásához szükséges lépéseket.
                  
               
                     (9)
                  
                  
                     Tekintettel arra, hogy a munkadokumentumok a HR Bizottság ülései előtt rendszeresen késve állnak rendelkezésre, valamint az Unió jogainak és érdekeinek a WCO keretében történő védelme érdekében a Bizottságnak törekednie kell a WCO titkárságának felhívására, hogy biztosítsa a munkadokumentumok elérhetőségét a HR Bizottság eljárási szabályzatának megfelelően, hogy ily módon az ilyen dokumentumokat legalább 30 nappal a releváns ülésszak megnyitása előtt kiküldjék.
                  
               
                     (10)
                  
                  
                     Annak biztosítása érdekében, hogy a Tanács rendszeresen értékelhesse és adott esetben felülvizsgálhassa az e határozatban rögzített politikát, valamint az uniós intézmények közötti, az Európai Unióról szóló szerződés 13. cikkének (2) bekezdésében rögzített lojális együttműködés szellemében e határozat érvényességét időben korlátozni kell,
                  
               ELFOGADTA EZT A HATÁROZATOT:
         
            1. cikk
            Az Unió nevében a Harmonizált Rendszer értelmezésére vonatkozó magyarázó megjegyzések, besorolási vélemények vagy egyéb tanácsok, valamint a Harmonizált Rendszernek a HR-egyezmény szerinti egységes értelmezését biztosító ajánlások jóváhagyása, valamint az ilyen aktusoknak a Vámigazgatások Világszervezetében történő kidolgozása tekintetében képviselendő álláspontnak összhangban kell lennie az Európai Unió nevében a Vámigazgatások Világszervezetének keretében a Harmonizált Rendszer értelmezésére vonatkozó magyarázó megjegyzések, besorolási vélemények vagy egyéb tanácsok, valamint a Harmonizált Rendszernek a Harmonizált Áruleíró- és Kódrendszerről szóló nemzetközi egyezmény szerinti egységes értelmezését biztosító ajánlások elfogadása tekintetében képviselendő állásponttal (5).
         
         
            2. cikk
            Az 1. cikk szerint képviselendő uniós álláspont meghatározását az Európai Unió nevében a Vámigazgatások Világszervezetének keretében a Harmonizált Rendszer értelmezésére vonatkozó magyarázó megjegyzések, besorolási vélemények vagy egyéb tanácsok, valamint a Harmonizált Rendszernek a Harmonizált Áruleíró- és Kódrendszerről szóló nemzetközi egyezmény szerinti egységes értelmezését biztosító ajánlások elfogadása tekintetében képviselendő álláspont meghatározásával (6) összhangban kell elvégezni.
         
         
            3. cikk
            Ez a határozat az elfogadásának napján lép hatályba.
            Ez a határozat 2023. december 31-én hatályát veszti.
         
         
            Kelt Brüsszelben, 2020. november 13-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  A Tanács 87/369/EGK határozata (1987. április 7.) az összehangolt áruleíró és kódrendszerről szóló nemzetközi egyezmény és az azt módosító jegyzőkönyv megkötéséről (HL L 198., 1987.7.20., 1. o.).
         
            (2)  HL L 198., 1987.7.20., 3. o.
         
         
            (3)  HL L 198., 1987.7.20., 11. o.
         
         
            (4)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
         
            (5)  Lásd az ST 11651/20 sz. dokumentum I. szakaszát a http://register.consilium.europa.eu honlapon.
         
            (6)  Lásd az ST 11651/20 sz. dokumentum II. szakaszát a http://register.consilium.europa.eu honlapon.